རྣམ་རྒྱལ་གྱིས་ནི་ཡིད་དགའ་ནས་ཡོད་དུས་སྔོན་ལྟར་བྱི་ལོང་ས་འབུར་བདེ་བར་བསྙམས་པའི་སྟེང་དུ་ཡི་གེ་བྲིས་ཏེ་འཁྲིད་པར་བྱེད་མོད།ཡིད་སུན་པའི་དུས་སུ་སང་ཉིན་འཁྲིད་པར་བྱ་ཟེར་ནས་རྗེས་སུ་ནར་འགྱངས་བྱེད་ལ།ད་དུང་ཡི་གེ་ཁྲིད་པའི་གླ་ཡོན་དུ་ང་དང་ལྷ་མོ་གཉིས་ནོར་་ཁ་ལེན་པར་མངགས་རྐྱང་བྱེད།ཉིན་དེར་ལྷ་མོ་དང་ངེད་གཉིས་ལུང་མདོར་ནོར་ཁ་ལེན་དུ་ཕྱིན་ཞིང་ནོར་ཁྱུ་ཕྱིར་བསྐོར་རྗེས་ལྷ་མོ་ནམ་རྒྱུན་ལྟར་གཅིག་པུར་ཕ་རོལ་ཏུ་སོང་ནས་རང་དགར་ཅི་ཞིག་ལས་ཀྱིན་འདུག་ཅིང་ང་རང་ཐང་གཅལ་དུ་རྩེད་བཞིན་བསྡད།ད་ལྟ་ང་ལྷ་མོའི་གན་དུ་འགྲོ་མི་འདོད་པས་ཕྱོགས་གང་སར་ལྟད་མོར་བལྟས་པ་ཡིན།ཡིན་ན་ཡང་རྒྱབ་ཕྱོགས་ཀྱི་ལུང་བ་སྟོང་ལྷང་ངེར་འདུག་ཅིང་མདུན་ཕྱོགས་ཀྱི་མིང་མི་ཤེས་པའི་རི་སྒང་དག་ནི་གཡོ་འགུལ་མེད་པར་དུས་རྒྱུན་ལྟར་ནག་རོག་གེར་འདུག་པས།རི་སྒང་གི་དཀྱིལ་དུ་ཚུད་ཅིང་སྟོང་ཞིང་ཁུ་སིམ་པའི་ཁོར་ཡུག་དོག་པོ་འདིས་ངའི་སེམས་ལ་ཅི་ཡིན་མི་ཤེས་པའི་སྐྱོ་སྣང་ཞིག་སྐྱེས་སུ་བཅུག་སོང་།ངའི་སེམས་ལ་མཇུག་མཐར་ལྷ་མོ་ཡང་ང་ཚོ་དང་གྱེས་ནས་མིག་མདུན་གྱི་ཧ་ཅང་རྒྱང་རིང་བའི་རི་སྒང་གི་ལྟེབ་བརྩེགས་བསྣོལ་བའི་ཕར་ཕྱོགས་དེ་རུ་གནས་སུ་འགྲོ་དགོས་པ་ཡིན་རྒྱུ་རེད་ལ་རྣམ་རྒྱལ་དང་མགོན་སྐྱབས་ང་ཚོས་ཚེ་གང་བོར་སྟོང་འཇགས་པའི་ལུང་བ་འདི་རུ་ནོར་ཁྱུ་འཚོས་ནས་སྡོད་དགོས་པ་ཡིན་རྒྱུ་རེད་སྙམ་པའི་མོད་ལ་ལྷ་མོའི་ཕྱོགས་ལ་སྡང་སེམས་ཤིག་ཀྱང་སྐྱེས་འོངས།